LV Eiropas Savienības Oficiālais Vēstnesis L 204/7

KOMISIJAS REGULA (ES) 2016/1244

(2016. gada 28. jūlijs),

ar ko attiecībā uz konkrētām aromatizējošām vielām, kuras pieder pie savstarpēji radniecīgu vielu grupas ar alfa un bēta nepiesātinātības struktūru, groza Eiropas Parlamenta un Padomes Regulas (EK) Nr. 1334/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,

tā kā:

(1) Regulas (EK) Nr. 1334/2008 I pielikumā noteikts Savienības saraksts ar aromatizētājiem un izejmateriāliem, kas paredzēti lietošanai pārtikā vai uz tās, un to lietošanas nosacījumi.

(2) Aromatizējošo vielu saraksts tika pieņemts ar Komisijas Īstenošanas regulu (ES) Nr. 872/2012 (3), kā arī iekļauts Regulas (EK) Nr. 1334/2008 I pielikuma A daļā.

(3) Minēto sarakstu vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā.

(4) Aromatizētāju un izejmateriālu Savienības sarakstā ir iekļautas vairākas vielas, par kurām Eiropas Pārtikas nekaitīguma iestāde (“Iestāde”) ir pieprasījusi papildu zinātniskos datus, kas jāiesniedz, lai varētu pabeigt izvērtēšanu pirms Regulas (EK) Nr. 1334/2008 I pielikuma A daļā noteiktajiem konkrētajiem termiņiem.

(5) Attiecībā uz piecām vielām, ko aptver aromatizētāju grupas izvērtējums FGE 208rev.1 – p-menta-1,8-diēn-7-olu (FL Nr. 02.060), mirtenolu (FL Nr. 02.091), mirtenālu (FL Nr. 05.106), p-menta-1,8-diēn-7-ilacetātu (FL Nr. 09.278) un mirtenilacetātu (FL Nr. 09.302) –, Savienības sarakstā noteiktais termiņš pieprasīto papildu zinātnisko datu iesniegšanai bija 2012. gada 31. decembris. Pieteikuma iesniedzējs minētos datus ir iesniedzis.

(6) Minēto ķīmisko vielu grupā ietilpst arī viela p-menta-1,8-diēn-7-āls (FL Nr. 05.117), kas šai grupai tika izmantota par reprezentatīvu vielu un par ko bija iesniegti toksiskuma dati.

(7) Iestāde iesniegtos datus ir izvērtējusi un 2015. gada 24. jūnija zinātniskajā atzinumā (4) secinājusi, ka viela p-menta-1,8-diēn-7-āls (FL Nr. 05.117) in vivo ir genotoksiska, tādēļ, to lietojot par aromatizējošu vielu, rodas bažas par kaitīgumu. Ar Komisijas Regulu (ES) 2015/1760 (5) šī viela no Savienības saraksta jau ir svītrota.

(8) Minētajā atzinumā Iestāde arī secinājusi, ka p-menta-1,8-diēn-7-āls (FL Nr. 05.117) reprezentē pārējās šajā grupā ietilpstošās vielas, tāpēc ir bažas par šādu vielu iespējamo kaitīgumu.

(9) Lai tālāk vērtētu šo piecu vielu nekaitīgumu, attiecīgie atbalstītāji tika oficiāli aicināti līdz 2016. gada 30. aprīlim iesniegt papildu pētījumus par toksiskumu, lai EFSA varētu pabeigt novērtēšanu.

(10) Attiecīgie atbalstītāji pieprasītos jaunos pētījumus iesniedza līdz 2016. gada 30. aprīlim.

(11) Pirms EFSA ir novērtējusi jaunos zinātniskos datus, pirms šīs vielas attiecīgā gadījumā ir pilnīgi izvērtētas saskaņā ar EFSA CEF grupas procedūru un pirms ir pabeigts attiecīgais reglamentējošais process, ir arī lietderīgi grozīt šo piecu vielu lietošanas noteikumus, lai būtu labāk atspoguļoti šo vielu pašreizējie faktiskie lietojumi.

(12) Tehnisku apsvērumu dēļ būtu jānosaka pārejas periodi attiecībā uz pārtiku, kurai pievienota kāda no piecām minētajām aromatizējošajām vielām un kura tirgū laista vai uz Savienību no trešām valstīm nosūtīta pirms šīs regulas stāšanās spēkā.

(13) Tāpēc Regulas (EK) Nr. 1334/2008 I pielikuma A daļa būtu attiecīgi jāgroza.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.

2. pants

1. Pārtikas produktus, kuriem pievienota kāda no piecām aromatizējošām vielām – p-menta-1,8-diēn-7-ols (FL Nr. 02.060), mirtenols (FL Nr. 02.091), mirtenāls (FL Nr. 05.106), p-menta-1,8-diēn-7-ilacetāts (FL Nr. 09.278) un mirtenilacetāts (FL Nr. 09.302) –, kuri neatbilst šīs regulas pielikumā noteiktajiem nosacījumiem un kuri ir likumīgi laisti tirgū pirms šīs regulas stāšanās spēkā, drīkst tirgot līdz to minimālā derīguma termiņa beigām vai datumam “izlietot līdz”.

2. Savienībā importētus pārtikas produktus, kuriem ir pievienota jebkura no 1. punktā minētajām aromatizējošajām vielām un kuri neatbilst šīs regulas pielikuma nosacījumiem, drīkst tirgot līdz to minimālā derīguma termiņa beigām vai datumam “izlietot līdz”, ja vien šādas pārtikas importētājs var pierādīt, ka pārtikas produkti no attiecīgās trešās valsts nosūtīti un ceļā uz Savienību bijuši pirms šīs regulas stāšanās spēkā.

3. Šā panta 1. un 2. punktā paredzētie pārejas periodi neattiecas uz aromatizējošo vielu maisījumiem.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 28. jūlijā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 34. lpp.

(2) OV L 354, 31.12.2008., 1. lpp.

(3) Komisijas 2012. gada 1. oktobra Īstenošanas regula (ES) Nr. 872/2012, ar ko pieņem Eiropas Parlamenta un Padomes Regulā (EK) Nr. 2232/96 paredzēto aromatizējošo vielu sarakstu, iekļauj to Eiropas Parlamenta un Padomes Regulas (EK) Nr. 1334/2008 I pielikumā un atceļ Komisijas Regulu (EK) Nr. 1565/2000 un Komisijas Lēmumu 1999/217/EK (OV L 267, 2.10.2012., 1. lpp.).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28. lpp. doi:10.2903/j.efsa.2015.4173. Pieejams tiešsaistē: www.efsa.europa.eu/efsajournal.

(5) Komisijas 2015. gada 1. oktobra Regula (ES) 2015/1760, ar ko attiecībā uz aromatizējošās vielas p-menta-1,8-diēn-7-āla svītrošanu no Savienības saraksta groza Eiropas Parlamenta un Padomes Regulas (EK) Nr. 1334/2008 I pielikumu (OV L 257, 2.10.2015., 27. lpp.).